Laittoman maahantulon ja maassa oleskelun vastainen toimintaohjelma valmistellaan viranomaisten yhteistyöllä neljäksi vuodeksi kerrallaan. Toukokuussa 2021 valmistui järjestyksessään neljäs kansallinen ohjelma. Ohjelmalla jatkettiin saumattomasti edellisen, vuosille 2017–2020 laaditun ohjelman työtä.
Pääministeri Marinin hallitusohjelman mukaisesti ohjelma on päivitetty vuosille 2021–2024. Siinä on otettu kattavasti huomioon edellisten ohjelmien toimenpidekirjaukset.
Edellisessä toimintaohjelmassa keskityttiin Suomeen ja muualle Eurooppaan vuosina 2015–2016 saapuneiden turvapaikanhakijoiden määrän nopean kasvun myötä tapahtuneeseen toimintaympäristön muutokseen ja sen esiin tuomiin haasteisiin. Näiden henkilöiden osalta toimia tarvitaan yhä. Tämä on tunnistettu myös hallitusohjelman kirjauksissa.